(«Տրանս ուորլդ տելեկոմ» ընկերությունը, որն այժմ իր ուշադրությունը կենտրոնացրել է Կարիբյան հեռահաղորդակցության ցանցի վրա, ըստ ընկերության վեբսայթի «Արմենտելի» արժեթղթերը ձեռք է բերել 1995 թվականի հուլիսին: Դրանից հետո աղմուկ է բարձրացել այդպես էլ մինչև վերջ չպարզված պատճառներով. մասնավորապես ընդդիմադիր ուժերի առաջնորդները հայտարարություններ էին անում իշխանական բարձր օղակներում մեծ կաշառքների մասին: 1999 թվականի մարտին ստեղծված նախագահական հանձնաժողովը խորամուխ եղավ այդ վեճի հետաքննության մեջ, սակայն հստակ պատասխանների չհանգեց: Դրանից մի քանի ամիս հետո Հայաստանի պետական եկամուտների նախարարությունը տուգանեց «Տրանս ուորլդ տելեկոմ» և «ՕՏԵ» ընկերություններին՝ փորձելով գանձել, ինչպես նախարարությունն էր պնդում, ավելի քան 18 մլն դոլար չվճարված եկամտահարկը, այդ թվում՝ ավելի քան 10 մլն դոլար տուգանքներն ու տույժերը, որոնք առաջացել էին «Արմենտելի» վաճառքի ընթացքում:)